Niilinhaukikalat

Niilinhaukikalat (Polypteriformes) on alkeellinen luukalalahko. Siihen kuuluu vain yksi heimo niilinhauet (Polypteridae). Lahkon tunnetuin laji on niilinhauki.

Koko ja ulkonäkö
Niilinhaukikalojen suomut ovat paksut ja luumaiset ja niillä on moniosainen selkäevä. Leuan rakenne muistuttaa enemmän nelijalkaisten kuin luukalojen leukaa. Myös suolen kierteispoimu, sydämen valtimokeko ja pään ruiskureiät ovat yleisesti niilinhaukikaloille ominaisia vanhakantaisia piirteitä. Kaloilla on myös alkukantaiset keuhkot, joilla ne voivat hengittää happea veden pinnasta. Lajien suurin pituus on noin 90 senttiä ja keskipituus noin 30 senttiä.

Levinneisyys ja elinympäristö
Lahkon kalat elävät makeassa vedessä, usein tulvatasangoilla ja jokisuistoissa. Kaikki lahkon lajit elävät Afrikassa.

Joitakin lajeja pidetään akvaarioissa.

Lajit
Lahkoon kuuluu yksi heimo, jossa on 18 lajia ja alalajia kahdessa suvussa.

 Suku Erpetoichthys
 Käärmekala (Erpetoichthys calabaricus)
 Suku Polypterus
 Pikkuniilinhauki (Polypterus ansorgii)
 Niilinhauki (Polypterus bichir) 
Polypterus bichir bichir
 Polypterus bichir katangae
 Polypterus bichir lapradei
 Täpläniilinhauki (Polypterus delhezi)
 Satulaniilinhauki (Polypterus endlicheri)
 Polypterus endlicheri endlicheri
 Polypterus endlicheri congicus
 Polypterus mokelembembe
 Koruniilinhauki (Polypterus ornatipinnis)
 Harmaaniilinhauki (Polypterus palmas) 
 Polypterus palmas buettikoferi
 Polypterus palmas palmas
 Polypterus palmas polli
 Kirjoniilinhauki (Polypterus retropinnis)
 Viherniilinhauki (Polypterus senegalus)
 Polypterus senegalus senegalus
 Polypterus senegalus meridionalis
 Polypterus teugelsi
 Raitaniilinhauki (Polypterus weeksii)

Lähteet

 Varjo, M., Koli, L., Dahlström, H.: Maailman kalojen nimet. Suomen Biologian Seura Vanamo, 2004. ISBN 951-9108-13-0. (suomalaiset nimet)

Viitteet